VIIENDA KOOSSEISU

OTSUS

Haapsalu,			25. november 2005 nr 17

Kinnistu “Väike-Mere 4, Haapsalu” avaliku
kirjaliku enampakkumise tulemuste kinnitamine

Tulenevalt Haapsalu Linnavolikogu 23.09.2005 otsusest nr 220 “Vara võõrandamine avaliku kirjaliku enampakkumise korras (Väike-Mere 4, Haapsalu)”, millega otsustati müüa linnale kuuluv kinnistu, mis ei ole linnale vajalik kohaliku omavalitsusüksuse ülesannete täitmiseks ja määrati võõrandamise korraldajaks Haapsalu Linnavalitsus, Haapsalu Linnavalitsuse 14.10.2005 korraldusest nr 703 „Kinnistu Väike-Mere 4, Haapsalu avaliku kirjaliku enampakkumise korras võõrandamise tingimuste kinnitamine” ja aluseks võttes avaliku kirjaliku enampakkumise ja eelläbirääkimistega pakkumise korras linnavara võõrandamise komisjoni 09.11.2005 protokolli nr 18 ning juhindudes Eesti Vabariigi omandireformi aluste seaduse § 33 lg 4, Haapsalu Linnavolikogu 30.05.1997 määrusega nr 8 kinnitatud “Linnavara võõrandamise korrast”, kohaliku omavalitsuse korralduse seaduse § 6 lg 3 p 1, § 23, § 34 lg 3, Haapsalu põhimääruse § 55 lg 1 p 1, lg 2, § 63 ning haldusmenetluse seadusest, Haapsalu Linnavolikogu otsustab:

1.	Kinnitada Haapsalu linna omandis oleva kinnistu Väike-Mere 4, Haapsalu (kinnistu registriosa nr 4123, katastriüksuse nr 18301:005:0038, katastriüksuse pindala 660 m2, maasihtotstarve väikeelamumaa, asukoht Väike-Mere 4, Haapsalu) avaliku kirjaliku enampakkumise võitjaks Raatuse Ärimaja OÜ (registrikood 11075780, postiaadress Veski 69, 50409 Tartu).

2.	Võõrandada kinnistu aadressiga Väike-Mere 4, Haapsalu, hinnaga 716 000 (seitsesada kuusteist tuhat) Eesti krooni Raatuse Ärimaja OÜ-le (edaspidi Ostja) järgmistel tingimustel:

2.1.	Ostja poolt tasutud tagatisraha 40 000 (nelikümmend tuhat) Eesti krooni võetakse arvesse Ostja poolt ostuhinna tasumisel;
2.2.	676 000 (kuussada seitsekümmend kuus tuhat) Eesti krooni ostuhinnast tasub Ostja Eesti kroonides Haapsalu Linnavalitsuse pangakontole nr 10602002431007 AS SEB Eesti Ühispangas või notari deposiitkontole hiljemalt kinnistu notariaalse ostu-müügilepingu sõlmimise päevale eelnevaks päevaks või esitab panga kinnituse ostuhinna tasumise kohta 3 pangapäeva jooksul peale ostu-müügilepingu sõlmimist hiljemalt kinnistu notariaalse ostu-müügilepingu sõlmimise päevale eelnevaks päevaks;
2.3.	notaritasu kinnistu ostu-müügilepingu vormistamise eest tasub täies ulatuses Ostja;
2.4.	Ostja sõlmib kinnistu Väike-Mere 4, Haapsalu notariaalse ostu-müügilepingu 30 päeva jooksul Ostjale kinnistu enampakkumise tulemuste kinnitamise otsuse teatavakstegemisest, s.t 30 päeva jooksul eelnimetatud otsuse koopia kättesaamise päevale järgnevast päevast arvates. Käesolevas punktis nimetatud tähtajaks kinnistu notariaalse ostu-müügilepingu sõlmimata jätmise korral on enampakkumise tulemuste kinnitajal (Haapsalu Linnavolikogul) õigus enampakkumise tulemused tühistada ja enampakkumise tulemuste kinnitamise otsus kehtetuks tunnistada ja sel juhul Ostja poolt sissemakstud käesoleva korralduse punktis 2.1 nimetatud tagatisraha Ostjale ei tagastata.

3.	 Volitada Haapsalu linnapea Teet Kallasvee sõlmima ja alla kirjutama p 1 nimetatud kinnistu ostu-müügilepingu Raatuse Ärimaja OÜ-ga.

4.	Linnavolikogu kantseleil teha otsus teatavaks Raatuse Ärimaja OÜ-le (Veski 69, 50409 Tartu) otsuse koopia väljastamisega posti teel väljastusteatisega.

5.	Otsus jõustub teatavakstegemisest.

6.	Otsuse peale võib esitada halduskaebuse Tallinna Halduskohtule halduskohtumenetluse seadustikus ette nähtud korras 30 päeva jooksul otsuse teatavakstegemisest.

Arder Väli
Volikogu esimees